TAS a redus suspendarea Simonei Halep de la patru ani la nouă luni. Decizia este definitivă, iar sportiva poate reveni imediat pe teren. Ba mai mult, conform deciziei de la Lausanne, suspendarea a expirat pe 6 iulie 2023.
George Cosac, preşedintele FRT, a sfătuit-o pe Simona Halep să nu se grăbească şi să revină nepregătită pe teren pentru a nu risca o accidentare. Oficialul a declarat pentru FANATIK cu e sigur de faptul că Halep va putea juca din nou la cel mai înalt nivel:
"Sunt convins că în şase-şapte luni, Simona Halep va ajunge la nivelul în care se bate cu jucătoarele de top. La cât o ştim de ambiţioasă şi determinată, sunt sigur că va reveni la nivelul la care a fost.
Nu ştiu cât de mult s-a pregătit în ultima perioadă. Ar fi extrem de riscant să intre nepregătită de acum pe teren şi să-şi provoace o accidentare care să o ţină departe. Va trebui să o ia pas cu pas, să aibe un pic de răbdare.
Să se pună la punct pe parte fizică şi apoi, sunt sigur că va mai avea încă cel puţin doi ani în care să obţină performanţele pe care le-a mai obţinut", a spus Cosac pentru FANATIK.
Primul turneu la care ar putea participa Simona Halep este Miami Open, care se va desfăşura între 19 şi 31 martie. Dar, fostul lider WTA nu mai figurează în clasamente şi pentru turneele importante trebuie să solicite un wild card.
Ultimul meci disputat de Simona Halep a fost la US Open, pe 29 august 2022. Atunci, sportiva noastră a fost eliminată încă din primul tur după o înfrângere şoc în faţa sportivei din Ucraina, scor 2-6, 6-0, 4-6.
Înainte de a fi audiată la TAS, Simona Halep a recunoscut că dacă suspendarea de patru ani se va menţine şi la TAS, cariera ei va fi încheiată, însă cum Tribunalul de la Lausanne a întors decizia, sportiva va reveni în circuit:
"Aș dori să le mulțumesc avocaților mei care au fost alături de mine și au crezut în mine de la început; și, mai important, vreau să le mulțumesc sponsorilor mei, fanilor și concurenților mei care au rămas alături de mine pe parcursul acestui proces lung și dificil. Abia aștept să mă întorc în circuit", a spus Simona Halep.